PRM: Støtte til informasjonsfilm om tannhelse for samiske barn

**Sametingsrådet har bevilget et tilskudd på 134 000 kroner til Troms og Finnmark fylkeskommune ved Målselv tannklinikk. De skal lage en informasjonsfilm på samisk om tannhelse for samiske barn.**

– Sametinget ser det som positivt at Troms og Finnmark fylkeskommune ved Målselv tannklinikk ser behov for informasjonsmateriell på samisk, og påtar seg arbeidet med å produsere en film på samisk tilpasset barn og unge, sier sametingsråd Runar Myrnes Balto (NSR).

Filmen skal motivere barna på en morsom måte til å ta vare på tennene sine. Den skal fremme kunnskap om tenner og tannhelse hos samiske barn i barneskolealder, for å forebygge karies og tannhelseproblemer, som kan få store konsekvenser senere i livet. Filmen skal brukes som en del av undervisningen på skolene, og av tannpleiere på skolene i forbindelse med forebyggende virksomhet. Når barn får lære noe nytt på morsmålet sitt, øker forståelse og interesse for temaet.

– Sametinget ser at dette kan være et nyttig verktøy i å fremme god tannhelse, og dermed også bidra til bedre psykisk helse. Riktig og god informasjon skal kunne bidra til økt kunnskap om tannhelse og kunne bidra til å minske behandlingsbehov hos flere barn, og også bidra til å minske utvikling av tannbehandlingsangst, sier Myrnes Balto.

Tilskuddet på 134000 kroner bevilges fra tilskuddsordningen Tilskudd til helse-, omsorg-, og barnevernsprosjekter og prioriteringen «prosjekter som styrker psykisk helse hos samiske barn og unge».

*For intervju eller spørsmål, kontakt sametingsråd Runar Myrnes Balto (NSR), +47 977 73 778,* *runar.myrnes.balto@samediggi.no*